Doctor Octopus (Γη-616)

Πρώτα Χρόνια
Ο Otto ήταν γιος του Torbert και της Mary Lavinia Octavius. Ήταν ένας ντροπαλός νεαρός που αγαπούσε τα βιβλία, όμως ο οικοδόμος πατέρας του πίστευε πως κάθε άντρας μετριόταν από τη σωματική δύναμή του. Η μητέρα του, από την άλλη, διαφωνούσε απόλυτα. Όταν ο Torbert σκοτώθηκε σε εργατικό δυστύχημα, η Mary έπεισε τον εαυτό της ότι η μοίρα των χειρωνάκτων ήταν να πεθάνουν νωρίς.

Η «Γέννηση» του Doctor Octopus
Ο Otto έγινε πυρηνικός επιστήμονας και εφηύρε μια μηχανική εξάρτυση που του επέτρεπε να εκτελεί επικίνδυνα πειράματα από απόσταση. Άρχισε επίσης να βγαίνει με τη Mary Alice Anders, μια συνάδελφό του ερευνήτρια, φτάνοντας μάλιστα στο σημείο να τη ζητήσει σε γάμο. Όμως η μητέρα του Otto, η οποία πίστευε ότι καμία γυναίκα δεν ήταν αρκετά καλή για το γιο της, τον ανάγκασε να διακόψει τον αρραβώνα. Λίγο μετά πέθανε από καρδιακή προσβολή, πάνω σ' έναν καβγά με το γιο της για τη Mary Alice. Χαμένος σ' έναν κόσμο θλίψης και ενοχής, ο Otto προκάλεσε ένα ατύχημα στο εργαστήριό του: ένας βομβαρδισμός ακτινοβολίας έκανε τα μηχανικά μπράτσα να γίνουν ένα με το σώμα του.

Νοητικός Έλεγχος
Μετά το ατύχημά του, ο Doctor Octopus διαγνώστηκε εσφαλμένα ότι έπασχε από καρκίνο στον εγκέφαλο. Στην πραγματικότητα, η ανώτερη διάνοιά του ήταν απασχολημένη με το να δημιουργεί νέες νευρωνικές συνάψεις που θα του επέτρεπαν να ελέγξει με το νου τα μεταλλικά πλοκάμια του. Έφτασε σε σημείο να μπορεί να τα ελέγχει τηλεπαθητικά ακόμη και χωρισμένα από το σώμα του.

Εξελίξεις
Ο Doctor Octopus, γνωστός επίσης και ως Master Planner και Master Programmer, αντιμετώπισε τον Spider-Man και ηττήθηκε για πρώτη φορά από αυτόν λίγο αφότου έγινε επαγγελματίας κακοποιός. Άλλες φορές μόνος και άλλες ως μέλος των Sinister Six, έχει πολεμήσει εναντίον ηρώων όπως ο Daredevil, ο Captain America, και οι Fantastic Four. Όμως η μεγάλη του εμμονή είναι να εξαφανίσει τον Spider-Man.

Δυνάμεις
Ο Doctor Octopus ελέγχει νοητικά τέσσερα πλοκάμια από τιτάνιο, μήκους σχεδόν 2 μέτρων το καθένα, τα οποία κινούνται με ηλεκτρική ενέργεια, που μπορούν να εκταθούν τηλεσκοπικά έως 70 μέτρα και να σηκώσουν βάρος 3 τόνων. Στην άκρη κάθε πλοκαμιού υπάρχουν τρεις τσιμπίδες με μονές αρθρώσεις, οι οποίες μπορούν να περιστραφούν 360 μοίρες και να σφίξουν με δύναμη 85 κιλών ανά τετραγωνική ίντσα. Τα πλοκάμια του Octopus κινούνται με ταχύτητα 270 μέτρων το δευτερόλεπτο και χτυπούν με τη δύναμη ενός κομπρεσέρ. Ο Doctor Octopus μπορεί να χρησιμοποιεί ταυτόχρονα και τα τέσσερα πλοκάμια του, με το καθένα να εκτελεί μια διαφορετική λειτουργία.